Vermiste Knysna-sakeman lewe, sê Bolhuis | Netwerk24
Deur Jackie Kruger 12 Junie 2019 12:40
Bert Scheepers, ’n sakeman van Knysna in die Suid-Kaap wat meer as ’n maand gelede spoorloos verdwyn het, lewe.
So sê die private speurder Mike Bolhuis wat vroeër op versoek van Scheepers (65) se familie ’n spesiale ondersoekspan saamgestel het om sy verdwyning te ondersoek.
Volgens Bolhuis is ’n deeglike ondersoek gedoen en alle moontlikhede bekyk. Hy sê dit blyk dat Scheepers opsetlik en op sy eie weens finansiële redes en familiesake verdwyn het.
Bert ScheepersFoto: Verskaf
Volgens hom word ondersoek nou ingestel na wie Scheepers help. Hy sê sy bevindings word met die familie se toestemming bekend gemaak.
Hy het ’n beroep op Scheepers gedoen om na vore te kom. “Baie geld en mannekrag is gemors in die soektog na hom,” sê hy.
Scheepers, die eienaar van House of Classic and Sports Cars in Knysna se hoofstraat en ’n versamelaar van ou motors, is glo op 9 Mei om 08:00 by sy huis op Thesen-eiland weg om werk toe te gaan. Hy is blykbaar later die dag terug huis toe.
Sy foon en beursie is in die huis gekry, maar daar was geen teken van hom nie. Hy is die volgende dag as vermis aangemeld. Hy was geklee in ’n donker langbroek en ’n ligblou trui toe hy die laaste keer gesien is.
Kringtelevisiebeelde wys nie dat Scheepers Thesen-eiland verlaat nie en sy motor was steeds by die huis. Thesen-eiland en ander eiendomme, waaronder ’n plaas by Uplands en ’n huis op Robberg in Plettenbergbaai, is ook deursoek, maar niks is gevind nie.
Volgens Bolhuis kan Scheepers tans “op enige plek” wees. Hy sê Scheepers se sakebelange en geldsake word tans bekyk.
Kapt. Malcolm Pojie, ’n polisiewoordvoerder, sê Scheepers word steeds beskou as ’n vermiste mens omdat daar geen bewyse is dat hy hom uit die voete gemaak het nie. “Ons ondersoek duur voort.”
Mense met inligting kan Bolhuis by 082 447 6116 bel, of die polisie op Knysna by 044 302 6887, of die Knysna-gemeenskapspolisiëringsforum by 082 574 9657 skakel.
Meer oor: Bert Scheepers | Knysna | Sakeman | Vermis